র‌্যান্টি মার্টিন্স-দো দং হিউন-এর যুগলবন্দি নিয়ে উচ্ছ্বসিত ইস্টবেঙ্গল শিবির।
বৃহস্পতিবার সকালে হাওড়া স্টেডিয়ামে প্র্যাক্টিস ম্যাচে সিইএসসি-কে ৩-০ গোলে উড়িয়ে দেয় ইস্টবেঙ্গল। একটি করে গোল করেন র‌্যান্টি, দং এব‌ং প্রহ্লাদ রায়। কিন্তু লাল-হলুদ শিবিরে উচ্ছ্বাসের প্রধান কারণ র‌্যান্টি ও দং-এর বোঝাপড়া। সোমবার র‌্যান্টি গোল করান দং-কে দিয়ে। আর দং-এর পাস থেকে গোল করেন নাইজিরীয় তারকা। ফিটনেস সমস্যায় কলকাতা প্রিমিয়ার লিগে ছন্দে ছিলেন না র‌্যান্টি। যে কারণে অধিকাংশ ম্যাচেই নাইজিরীয় তারকাকে প্রথম দলে রাখেননি কোচ বিশ্বজিৎ ভট্টাচার্য। ফলে দুই তারকার বোঝাপড়া আদৌ গ়ড়ে উঠবে কি না, সেটা নিয়ে সংশয় ছিল তাঁর। বৃহস্পতিবার ম্যাচের পর বিশ্বজিৎ বললেন, ‘‘হারানো ফর্ম র‌্যান্টি অনেকটাই ফিরে পেয়েছে। দং-এর সঙ্গে ওর বোঝাপড়াও খুব ভাল গড়ে উঠেছে। তাই এখন আমি অনেকটাই চিন্তামুক্ত।’’ দং বললেন, ‘‘দলের জয়টাই সবচেয়ে গুরুত্বপূর্ণ। তাই কে গোল করল, সেটা নিয়ে আমরা ভাবছি না। র‌্যান্টি সঙ্গে মাঠে এবং মাঠের বাইরে আমার বোঝাপড়টা দুর্দান্ত।’’
র‌্যান্টি অবশ্য কিছুটা বিরক্ত তাঁর ফিটনেস নিয়ে বারবার প্রশ্ন ওঠায়। বললেন, ‘‘প্রি-সিজন ট্রেনিং করতে পারিনি বলেই কলকাতা লিগে খেলতে সমস্যা হচ্ছিল। কিন্তু এখন আমার ফিটনেস নিয়ে প্রশ্ন তোলার কোনও মানে হয় না। আই লিগেই সেটা প্রমাণ করে দেব।’’